王禹偁
樱桃
凤实落嶙峋，蟠根出俗尘。
子多将尽夏，花晚不争春。
上苑空枝後，荒岩满树新。
鸟含红映嘴，猿饱渍流唇。
溪寺初供佛，山斋已待宾。
升筵参李柰，入市附樵薪。
叶衬青舒槲，笼擎绿透筠。
泻盘能宛转，就酒益甘辛。
致养侔怀橘，投试等献芹。
齿酸虽欲罢，喉渴尚宜频。
溉水应无主，驱禽免废人。
栽培伤物性，髠接失天真。
自笑羹梅忝，谁知社栗神。
用堪登俎豆，生合委荆榛。
差小同谦退，饶先似屈伸。
叔孙如荐庙，朴野味弥纯。